Správa zo zahraničnej pracovnej cesty
1.  Účastník ZPC:

Meno, priezvisko, tituly:   	Mgr. Petra Rosinčinová
Pracovisko:                         	oddelenie pre Operačný program Vzdelávanie, odbor riadenia programov, sekcia štrukturálnych fondov EÚ, Ministerstvo školstva, vedy, výskumu a športu SR, Stromová 1, 813 30 Bratislava
Pracovné zaradenie:         	hlavný štátny radca
Funkcia: 			manažér hodnotenia OPV
Znalosť jazykov:                	AJ, NJ

2.  Zahraničná pracovná cesta:

Štát:				Belgicko
Mesto:				Brusel 
Vykonaná v dňoch:		15.-16.3.2012                   
Prijímajúca organizácia:	Európska komisia, Employment, Social Affairs and Equal Opportunities DG, Evaluation and Impact Assessment Unit
Účel cesty:	zasadnutie ESF Evaluation Partnership/Partnerstva pre hodnotenie ESF
Spôsob financovania:	EK, MŠVVaŠ SR

3.  Rámcový program pobytu:

15.3.2012	
4:45	                	odchod z Bratislavy 
8:50			príchod do Bruselu
9:30 – 13:00	spoločné zasadnutie DG Employment ESF Evaluation    Partnership a DG Regio Evaluation Network
14:00 – 17:30	zasadnutie ESF Evaluation Partnership

16.3.2012		
9:00 – 12:30		zasadnutie ESF Evaluation Partnership
15:55			odchod z Bruselu
19:30			príchod do Bratislavy

4.  Stručný priebeh rokovaní, resp.  študijného pobytu:

15.3.2012 Spoločné zasadnutie DG Employment ESF Evaluation Partnership a DG Regio Evaluation Network 
Stretnutie otvorila Veronica Gaffey (DG Regio). Predmetom spoločného stretnutia členov DG Employment ESF Evaluation Partnership a DG Regio Evaluation Network bolo prerokovanie návrhu príručky k ex ante hodnoteniu pre programové obdobie 2014-2020. Prezentácia príručky bola rozdelená do troch častí: Programová stratégia, Indikátory, monitorovanie, hodnotenie a Proces.
Programová stratégia:
Spoločná príručka DG Regio a DG Employment k ex ante hodnoteniu vznikla z dôvodu spoločného nariadenia pre EÚ fondy ako aj z dôvodu multi-fondových operačných programov. Ďalším rozdielom oproti predchádzajúcim programovým obdobiam je tiež väčší dôraz na výsledky a stratégiu Európa 2020. Spoločným cieľom pri vytváraní príručky bolo držať sa všeobecného nariadenia, najmä detailnejšieho článku 48 a ďalších prislúchajúcich článkov a dôraz kladený na ex ante hodnotenie pre nasledujúce programové obdobie. Cieľom ex ante hodnotenia musí byť overenie konzistentnosti cieľov programu. Úlohou hodnotiteľov bude vyhodnotiť výzvy a potreby identifikované programom a tiež či tieto výzvy a potreby boli konzistentne premietnuté do tematických cieľov, priorít, investičných priorít a špecifických cieľov. Hodnotitelia musia svoje zistenia založiť na Národnom programe reforiem, špecifických odporúčaní pre danú krajinu a brať do úvahy špecifické sektorové analýzy, územné priority, špecifické regionálne potreby a situáciu ako aj horizontálne princípy. Hodnotitelia by mali overiť, či identifikované výzvy a potreby korešpondujú s analýzami rozdielov a rozvojových potrieb v Partnerskej zmluve. Ex ante hodnotenie by malo vyhodnotiť vnútornú a vonkajšiu koherenciu stratégie – vzťahy medzi špecifickými cieľmi vo vnútri prioritných osí aj medzi nimi, a koordinačné mechanizmy v multi-fondových programoch., ako aj analýzu príspevku programu k iným stratégiám /programom, ktoré majú vplyv na danú oblasť. Úlohou bude taktiež vyhodnotiť horizontálne princípy a ich dodržanie pri nastavení programu -  nastavenia na integráciu rodovej perspektívy na úrovni programu a operácií (rovnosť medzi mužmi a ženami), špecifické akcie a popis zabezpečenia antidiskriminácie a trvalo udržateľný rozvoj.     Ďalšou úlohou pri hodnotení stratégie programu v rámci ex ante hodnotenia bude vyhodnotiť prepojenie medzi výstupmi a výsledkami – aká je očakávaná zmena? Ako výstupy prispejú k výsledkom? Budú zadefinované akcie viesť k týmto výstupom? Aké faktory môžu ovplyvniť očakávané výsledky?  Je plánovaná forma podpory najefektívnejšia? poskytne nastavenie efektívne prepojenie potrieb špecifických území a cieľových skupín? Z tohto dôvodu ciele programu nesmú byť príliš všeobecne zadefinované, nie je tak totiž následne možné vyhodnotiť dosiahnuté výsledky programu. 
Indikátory, monitorovanie, hodnotenie:
Každá prioritná os bude musieť mať zadefinované ukazovatele na vyhodnotenie pokroku pri dosahovaní cieľov. Spoločné ukazovatele budú povinné. Vzhľadom na dôraz na výsledky, dobré nastavenie ukazovateľov, ich definícií a hodnotení bude hrať významnú úlohu. Výstupové ukazovatele reflektujú na hlavné operácie. Výsledkové ukazovatele reflektujú  na najdôležitejšiu zamýšľanú zmenu a musia byť úzko prepojené s intervenciou. Spoločné ukazovatele pre ERDF budú používané s relevanciou k operáciám a špecifickým cieľom, spoločné ukazovatele pre ESF budú povinne monitorované pre všetky investičné priority. Ex ante hodnotenie by malo zodpovedať aj na otázku, či sú dostupné základné údaje pre výsledkové ukazovatele. Tieto údaje by mali byť posledné dostupné údaje. Hodnotenie by malo poskytnúť rady týkajúce sa zdrojov a metód zberu údajov, prípadne výskum na stanovanie základných údajov. Hodnotitelia by mali vyhodnotiť, či sú procesy získavania údajov vhodne nastavené, či sú dáta dostupné včas v požadovanej forme a kvalite (aké sú mechanizmy zabezpečujúce tieto podmienky), ako budú údaje zbierané a uchovávané, ako aj to, či údajové databázy zredukujú administratívnu záťaž. Pokiaľ ide o ochranu osobných údajov, zodpovednosť za spracovávanie a uchovávanie je na členskom štáte a má sa riadiť národnou legislatívou.  Hodnotenie tiež musí zodpovedať na otázku, či sú stanovené cieľové hodnoty výsledkov reálne dosiahnuteľné, pričom je potrebné brať do úvahy rôzne možné faktory ovplyvňujúce ich dosahovanie. 
Pokiaľ ide o oblasť hodnotenia, úlohou ex ante hodnotiteľov bude poskytnúť odporúčania týkajúce sa potrieb budúcich priebežných hodnotení, evaluačných metód a potrieb údajov a taktiež odporúčania pre vytvorenie plánu hodnotení operačného programu. 
Konzistentnosť finančnej alokácie – hodnotitelia by mali posúdiť konzistentnosť navrhovanej finančnej alokácie na základe identifikovaných výziev a potrieb ako aj navrhovaných aktivít a zvolenej formy podpory. Ich úlohou bude taktiež vyhodnotiť, či sú rozličné fondy vhodne skombinované.
Príspevok k stratégii Európa 2020 – hodnotitelia musia vyhodnotiť potenciálny príspevok programu k stratégii Európa 2020 v súvislosti s navrhnutými tematickými cieľmi a investičnými prioritami.
Proces:
Vzhľadom na to, že súčasťou Partnerskej zmluvy má byť v zmysle návrhu nariadenia aj sumárna analýza a zhrnutie hlavných očakávaných výsledkov pre každý tematický cieľ, členské štáty by už teraz mali začať pracovať na zadávacích podmienkach pre ex ante hodnotenie. Tento časový odhad predpokladá, že Partnerská zmluva a operačné programy budú prijaté koncom roka 2013, tomu bude predchádzať odhadom 6 mesiacov jednaní a spracovanie operačného programu bude pravdepodobne trvať 6-8mesiacov. Na základe týchto časových údajov by verejné obstarávanie malo byť spustené už v polovici tohto roka. Základnými požiadavkami pri výbere hodnotiteľa je znalosť EÚ a národných dokumentov, hlboké znalosti o situácii v oblastiach podpory, o cieľových skupinách so špecifickými potrebami a o situácii v ekonomických sektoroch. 
Záverečná správa ex ante hodnotenia bude predložená spolu s operačným programom. Správa by mala obsahovať zoznam hlavných použitých metód hodnotenia, zmeny a vylepšenia programu, záverečné ohodnotenie programu, SEA a Executive Summary aj v anglickom jazyku. Záverečná správa by zároveň mala byť zverejnená a dostupná pre verejnosť. 

15.3.2012 Zasadnutie ESF Evaluation Partnership 
Na úvod stretnutia Antonella Schulte-Braucks, riaditeľka DG EMPL Evaluation and Impact Assessment Unit privítala všetkých účastníkov. Ako ďalší bod úvodnej časti bol schválený zápis z predchádzajúceho stretnutia ESF Evaluation Partnership v novembri 2011 v Bruseli.
Témami popoludňajšieho zasadnutia ESF Evaluation Partnership boli reakcia ESF na ekonomickú a finančnú krízu a dlhodobé výsledkové ukazovatele.
Reakcia ESF na ekonomickú a finančnú krízu
Ako prvá odznela prezentácia spoločnosti Metis, ktorá realizovala v mene EK hodnotenie úlohy ESF a v rámci reakcie jednotlivých členských štátov na ekonomickú a finančnú krízu. 
Ako ďalšie odzneli prezentácie Portugalska, Slovinska a Írska a skúsenosti týchto členských štátov s reakciou ESF na ekonomickú a finančnú krízu. 
Dlhodobé výsledkové ukazovatele
V rámci tohto bloku odzneli prezentácie so skúsenosťami členských štátov pri používaní dlhodobých výsledkových ukazovateľov
Výsledkové ukazovatele ESF v Lotyšskom operačnom programe „Ľudské zdroje a zamestnanosť“
Na sledovanie výsledkov používa Lotyšsko 3 kategórie ukazovateľov. 
V rámci prvej sú to ukazovatele Percento podporených nezamestnaných, ktorí sa zamestnali počas 6 mesiacov od ukončenia tréningu a percento podporených osôb, ktorí vstúpili na trh práce počas 6 mesiacov od získania podpory. Monitorovanie pokrýva všetky podporené osoby. V Lotyšsku platí povinnosť, že všetky osoby, ktoré sa zamestnajú to musia oznámiť verejnému úradu práce, ďalšie údaje pre monitorovanie (cca 30%) získavajú z úradu, ktorý spravuje dane z príjmu. Každá podporená osoba je okrem toho sledovaná ešte ďalších 13 mesiacov po tom, ako stratila status nezamestnaného. Celkovo majú v Lotyšsku k dispozícii údaje o zamestnanosti od roku 1996. Výsledkové ukazovatele sú monitorované pravidelne a sú aktualizované na priebežnej báze. Hodnoty ukazovateľov sú zbierané v absolútnych číslach a následne sú vyjadrované percentuálne. Výsledkové ukazovatele zároveň pokrývajú všetky podporené osoby, nielen reprezentačnú vzorku (napriek povinnosti oznámiť zemnu statusu nezamestnaného sa však stáva, že osoba túto zmenu nenahlási, výsledkové hodnoty tak nie sú platné úplne bez odchýlky).
Druhou kategóriou je ukazovateľ počet osôb zapojených do vzdelávania, zvýšenia kvalifikácie alebo zamestnaných počas 6 mesiacov od poskytnutia podpory.  Ide o osoby, ktoré získali podporu z ESF alebo boli zapojené do vzdelávacích programov, profesijného (odborného) vzdelávania na zvýšenie kvalifikácie, prípadne sa zamestnali do 6 mesiacov od získania podpory. Prijímateľmi sú v tomto prípade mimovládne organizácie, samosprávy a iné verejné alebo súkromné inštitúcie. Údaje v tejto kategórii nie sú sledované prostredníctvom oficiálnej „štátnej“ databázy. Nastavenie zberu pre tieto ukazovatele je súčasťou zmluvy uzatvorenej medzi prijímateľom a sprostredkovateľským orgánom. 
Treťou kategóriou je ukazovateľ Percento podporených osôb, ktoré sa stali samostatne zárobkovo činnými alebo vytvorili vlastnú obchodnú činnosť do 6 mesiacov po konzultáciách a absolvovaní tréningu. Cieľovou skupinou sú nezamestnaní, ktorí si chcú vytvoriť vlastnú obchodnú činnosť alebo sa stať samostatne zárobkovo činnými.  Táto forma programu má dva stupne. Najskôr osoby vstúpia do programu a je im poskytnutý tréning a poradenstvo. Následne sú ich obchodné plány vyhodnotené a na základe úspešnosti tieto osoby (cieľ je 25%) následne pokračujú v programe. Účastníkom je naďalej poskytované poradenstvo týkajúce sa ich obchodného plánu a finančná podpora v podobe pôžičky a grantu. Údaje k tomuto ukazovateľu sú zbierané samotnými prijímateľmi a sú zbierané v absolútnych číslach (počet zmlúv o pôžičke). Údaje však nerozlišujú medzi samostatne zárobkovo činnými a tými, ktorý vytvorili obchodnú činnosť. 
Hodnotiaca štúdia k zberu údajov pre výsledkové ukazovatele v operačnom programe Ľudské zdroje v Poľsku
Operačný program Ľudské zdroje má 10 prioritných osí a 94 opatrení alebo pod-opatrení. Podpora je poskytovaná v rámci 5 oblastí podpory. Systém riadenia zahŕňa 1 riadiaci orgán, 19 sprostredkovateľských orgánov a 22 druho-úrovňových sprostredkovateľských orgánov. Operačný program používa pre monitorovanie 10 výstupových ukazovateľov na úrovni opatrení a pod-opatrení, 94 výstupových a 90 výsledkových ukazovateľov na úrovni prioritných osí a 29 kontextových ukazovateľov na úrovni hlavných a strategických cieľov. Hlavnými zdrojmi údajov indikátorov sú národné štatistiky od centrálneho štatistického úradu. Eurostatu, OECD, Svetovej banky, štatistiky súvisiacich ministerstiev (školstvo, práca, financie) a evaluačné štúdie. Najdôležitejším zdrojom údajov sú však správy vypracované sprostredkovateľskými orgánmi (oboma typmi sprostredkovateľských orgánov). Tieto správy sú predkladané dva krát ročne (polročná periodicita). Hlavnými zdrojmi pre zber údajov sú Národný informačný systém pre monitorovanie a reportovanie a Monitorovací systém ESF 2007.

16.3.2012 Zasadnutie ESF Evaluation Partnership
Hlavnou témou tejto časti zasadnutia bola prezentácia návrhu príručky pre monitorovania a hodnotenie ESF v programovom období 2014-2020.
Cieľom prezentácie bolo predstaviť túto príručku a zamerať sa pri tom na nové prvky s porovnaním súčasnej situácie v tejto oblasti a vytvoriť akési spoločné porozumenie pri určitých návrhoch. Samotná príručka je len návrhom a jej obsah sa bude meniť v závislosti od úpravy nariadení. 
Programovanie: 
V rámci programovania je nevyhnutné prepojenie programu na stratégiu Európa 2020, intervenčná logika zároveň musí byť založená na národnom programe reforiem a špecifických národných odporúčaní – to znamená, že príprava stratégie musí byť založená na predchádzajúcej analytickej práci v kontexte so stratégiou Európa 2020.
Monitorovanie:
Na monitorovanie ako také nazeráme z dvoch uhlov, ako na kontinuálne a systematické generovanie kvantitatívnych údajov o implementácii a overenie a diskusia k týmto údajom (politický proces, EK odporúča pravidelné prezentovanie a diskusiu k aktualizovaným údajom v rámci monitorovacieho výboru, nakoľko zámerom je posilnenie úlohy monitorovacieho výboru v oblasti monitorovania a hodnotenia). Príručka samotná sa zaoberá prvým aspektom monitorovania.
Indikátory: 
V novom programovo období budú dostupné finančné indikátory, výstupové a výsledkové indikátory. Indikátory budú reportované na úrovni investičných priorít a budú vykazované k čiastočne alebo plne implementovaným operáciám – pri ERDF to bude pri vybraných a ukončených operáciách, pri ESF budú aplikované všetky spoločné indikátory na všetky operácie a to tak pre čiastočne ako aj plne ukončené operácie. 
Ako už bolo niekoľkokrát spomínané na tomto stretnutí, ukazovatele musia byť jasne definované a musia byť merané v pravidelných intervaloch. Spoločné ukazovatele ESF budú ukazovatele výstupu a výsledku. Ako už bolo spomenuté v rámci ESF programov budú pri všetkých investičných prioritách použité všetky spoločné ukazovatele, aj keby vykazované hodnoty mali byť nulové (napr. ak dané opatrenie nebude určené pre niektorú cieľovú skupinu). Zámerom je, aby bol poskytnutý obraz o všetkých cieľových skupinách vo všetkých opatreniach. 
Spoločné výstupové ukazovatele:
Spoločné výstupové ukazovatele budú prepojené s osobou alebo jednotkou -  to znamená, že osoba bude zarátavaná pri vstupe do aktivity. V prípade, že aktivitu opustí a opätovne sa vráti do inej aktivity, bude zarátaná opäť. Reportovať sa budú len vstupujúci účastníci, nie pokračujúci alebo odchádzajúci. Tým by sa mal zjednodušiť spôsob zarátavania a mali by sa odstrániť chyby v počítaní. Osobu bude možné reportovať len v tom prípade, že k nej budú dostupné všetky osobné údaje ako pohlavie, zamestnanecký status, vek, vzdelanie a podobne. Zásadným odporúčaním EK je, aby údaje o účastníkoch boli zbierané viackrát do roka – štvrťročne. Členské štáty by nemali čakať so zberom údajov na koniec kalendárneho roka.
Spoločné okamžité výsledkové ukazovatele:
Tieto ukazovatele budú prepojené len s osobami, budú zbierané cez monitorovací systém a budú možné rôzne kombinácie týchto ukazovateľov, napr. kvalifikácia a zamestnanosť (zamestnanecký status).
Spoločné dlhodobé výsledkové ukazovatele:
Údaje týchto indikátorov budú vykazované len v roku 2019 a 2023. Pôjde o údaje, ktoré nebudú bežne zbierané cez monitorovací systém. Tieto údaje budú zbierané na základe výskumu, štúdie alebo reprezentatívnej vzorky. Vzorka by mala obsahovať len tie, ktoré boli pôvodne nastavené v cieľoch programu. Pre reportovanie bude potrebné poskytnúť minimálne dva neprekrývajúce sa príklady. 
Špecifické programové ukazovatele:
Nastavenie týchto ukazovateľov je v kompetencii členského štátu. V súčasnosti je v rámci EÚ viac ako 7000 takýchto špecifických ukazovateľov, predpokladom je, že v novom programovom období sa tento počet ukazovateľov zníži.  Voľba týchto ukazovateľov záleží na prioritách ako aj potrebách členského štátu. Z tohto dôvodu sa príručka týmito ukazovateľmi nezaoberá. Podobne ako pri spoločných ukazovateľoch, aj tu je potrebné dodržať určité pravidlá – ukazovatele a ich definície musia byť jasné a všeobecne zrozumiteľné, ako aj verejne dostupné.  
Základná línia (baseline) a ciele:
Základné línie budú preddefinované v programe len pre výsledkové ukazovatele. Ich kumulatívne kvantifikované ciele budú nastavené na rok 2022. Cieľové hodnoty budú vyjadrené v absolútnych číslach a budú stanovené na úrovni investičných priorít. Cieľové hodnoty sú pritom niečo, čo chceme prostredníctvom implementácie dosiahnuť, je to premietnutie politických cieľov pre zmenu v určitom smere, ktoré sú preformulované do číselných hodnôt.
Zber a uchovávanie údajov:
Všetky údaje budú prenášané elektronicky. Nastavenie systému na zber a prenášanie údajov je v kompetencii členského štátu. Údaje budú zbierané za jednotlivých účastníkov. Pokiaľ ide o ochranu osobných údajov (aj citlivých osobných údajov), ako bolo spomenuté už v minulosti a niekoľkokrát aj na tomto stretnutí, pravidlá sú plne v kompetencii členského štátu a musia byť v súlade s legislatívou členského štátu v tejto oblasti. Momentálne sa pripravuje fiche k monitorovaciemu systému. Monitorovací systém SFC 2014 bude založený na SFC 2007, bude však obsahovať nové elementy. EK odporúča, aby monitorovacie systémy v členských krajinách boli pripravované čo najskôr (najlepšie by bolo začať už teraz), aby boli pripravené a funkčné včas. 
Implementačné správy:
Prvá výročná správa bude predkladaná v roku 2016 a bude pokrývať roky 2014 a 2015. Zjednodušené správy budú predkladané v rokoch 2016, 2018, 2020, 2021, 2022. Tieto správy budú zamerané najmä na údaje a nebude požadovaný obšírny sprievodný text. Správy strategického charakteru budú predkladané v roku 2017, 2019, 2023. Samozrejme, správa predkladaná v roku 2017 bude mať určité limity, keďže nebude dostupných až také veľké množstvo údajov potrebných pre podrobnú analýzu pokroku. Ročné údaje budú reportované na úrovni investičných priorít a budú zadávané len za sledované obdobie, kumulatívne hodnoty systém prepočíta automaticky. Pre akceptovanie správy bude potrebné, aby boli vyplnené všetky hodnoty požadovaných údajov (dosiahnutá hodnota môže byť nula, ale musí byť vyplnená, ak bude akýkoľvek údaj nevyplnený, správa nebude akceptovaná).
Hodnotenie: 
Cieľom hodnotenia bude zlepšiť kvalitu dizajnu a implementácie programov, ako aj dosiahnutie efektívnosti, hospodárnosti a dopadu programu. Ex ante hodnotenie bude vykonané pre každý operačný program. Ex ante hodnotenie má hlavnú úlohu pri zlepšení kvality programovania a tak ako už bolo spomenuté pri prezentácii príručky k ex ante hodnoteniu, závery ex ante hodnotenia budú predložené EK zároveň s operačným programom.
Plán hodnotenia: 
Ako všeobecné pravidlo platí, že každý operačný program by mal mať plán hodnotení. V prípade že monitorovací výbor pokrýva viac programov, je možné aby evaluačný plán pokrýval všetky tieto programy. . Plán hodnotení musí schváliť monitorovací výbor, EK odporúča, aby bol tento plán schválený na prvom alebo druhom zasadnutí monitorovacieho výboru. Úlohou monitorovacieho výboru je preskúmať a posúdiť plán hodnotení. EK odporúča, aby monitorovací výbor preskúmal implementáciu plánu hodnotení minimálne raz ročne. 
Hodnotenie počas programového obdobia: 
Minimálne jeden krát počas programového obdobia by malo byť realizované hodnotenie za účelom vyhodnotiť do akej miery podpora z fondov prispieva k plneniu cieľov v rámci každej priority. Priebežné hodnotenia môžu byť aj horizontálne, to znamená, že budú pokrývať jeden alebo viac programov, prioritných osí a tém naprieč programami.  Hodnotenia by mali byť realizované expertmi, ktorý budú funkčne nezávislí od autorít zodpovedných za implementáciu programu. 
Hodnotenie dopadu: 
Riadiaci organ si sám môže vybrať metódy, prípadne ich kombináciu, ktoré bude chcieť použiť pri vyhodnotení dopadu intervencie ESF. V súčasnosti sú používané dva typy hodnotenia dopadov: „theory-based“ a „counterfactual“. Pokiaľ ide o hodnotenie dopadov, DG Employment plánuje vypracovať príručku k tomuto typu hodnotenia. 
Sumárna správa o hodnoteniach:
Túto správu bude EK potrebné predložiť do decembra 2020 za každý operačný program. Správa by mala obsahovať zhrnutie záverov všetkých hodnotení realizovaných počas programového obdobia. Súčasťou správy by zároveň mali byť kvalitatívne vyhodnotenia hlavných výstupov a výsledkov. 

Ex post hodnotenie:
Zodpovednosť za toto hodnotenie spočíva na EK v úzkej spolupráci s členskými štátmi a riadiacimi orgánmi. Jeho realizácia by mala byť ukončená do 31.12.2023. 

Transparentnosť: 
Všetky hodnotenia a plnenie ich odporúčaní bude preskúmané monitorovacím výborom. Všetky hodnotiace správy budú zasielané EK v elektronickej podobe. Všetky hodnotenia (hodnotiace správy) musia byť zverejnené a verejne dostupné. 

Záverečné informácie
Na záver stretnutia odzneli stručné informácie a nasledujúcom stretnutí ESF Evaluation Partnership v júni roku 2012. Stretnutie sa bude predbežne konať 14.-15.6.2012. Súčasťou stretnutia by malo byť školenie k hodnoteniam dopadov. 
5.  Odporúčané závery:

Naďalej sa aktívne zúčastňovať zasadnutí ESF Evaluation Partnership. 

Z:   SŠFEÚ                                                                                           T: priebežne

6.   Prehľad prinesenej dokumentácie a miesto jej uloženia

Dokumentácia je k dispozícii u účastníčky ZPC, Mgr. Petry Rosinčinovej.

7.   Osobitne vyhodnotený očakávaný prínos ZPC

Hodnotenie je jeden zo základných nástrojov riadenia kohéznej politiky a stretnutia ESF Evaluation Partnership poskytujú zástupcom členských krajín priestor na výmenu skúseností s hodnotením ESF, sú predstavované spoločné prístupy k hodnoteniu, návrhy na zlepšenie metód a evaluačných otázok. Pre riadiaci orgán je účasť na stretnutiach veľkým prínosom, prináša možnosť vymeniť si konkrétne skúsenosti (pozitívne aj negatívne) z hodnotení realizovaných v iných členských štátoch. 
Z hľadiska aktuálnosti prípravy ďalšieho programového obdobia 2014-2020 sú veľkým prínosom prezentované informácie o budúcnosti ESF. Osobitným prínosom ZPC boli informácie dôležité pre proces prípravy nových operačných programov a prípravu a realizáciu ex ante hodnotenia pre nové programové obdobie. Vzhľadom na to, že nové programové obdobie bude výsledkovo zamerané, informácie týkajúce sa monitorovania a hodnotenia programov sú jednými z najpodstatnejších, ktoré budú potrebné pre prípravu strategických dokumentov a správne nastavenie systémov monitorovania a hodnotenia.

 8.    Spôsob zverejnenia výsledkov ZPC, prenos získaných informácií

Závery zo ZPC sú prezentované na porade oddelenia pre operačný program Vzdelávanie. V rámci odboru riadenia programov, oddelenia pre operačný program Vzdelávanie je správa zverejnená v rámci zdieľaného adresára odboru.
Správa zo ZPC je zverejnená na internetovej stránke MŠVVaŠ SR.

Súhlasím so zverejnením správy na internete

Správu vypracoval: 
Mgr. Petra Rosinčinová						
Dátum:  29.3.2012		

So správou súhlasí: 
Mgr. Veronika Paľková 
vedúca oddelenia 
pre operačný program Vzdelávanie 

RNDr. Dušan Hudec
riaditeľ odboru riadenia programov

Správu schválil: 

Mgr. Roderik Klinda
generálny riaditeľ sekcie štrukturálnych fondov EÚ 
MŠVVaŠ SR